क्या धरना खत्म होने के बाद स्माइल करते हुए सेल्फी लेती नजर आईं विनेश और संगीता फोगाट
Wrestling Federation of India (WFI) Chairman Brij Bhushan Sharan Sexual Harassment Case; वायरल फोटो की असली तस्वीर भास्कर ने अपनी वेबसाइट पर रविवार को खबर के साथ पब्लिश की थी।
रविवार को नई संसद के सामने महिला महापंचायत बुलाई गई थी। रेसलर्स ने वहां जाने के लिए मार्च निकाला और बैरिकेड्स भी तोड़े। इस दौरान पुलिस के साथ झड़प भी हुई। इसके बाद विनेश फोगाट, साक्षी मलिक, बजरंग पूनिया समेत कई पहलवानों को हिरासत में लिया गया।
अब सोशल मीडिया पर रेसलर्स की एक तस्वीर वायरल हो रही है। इसमें देखा जा सकता है कि पुलिस हिरासत में बस में बैठीं रेसलर विनेश फोगाट और संगीता फोगाट स्माइल करते हुए सेल्फी ले रही हैं। फोटो शेयर कर दावा किया जा रहा है कि सरकार को बदनाम करने के लिए रेसलर्स का प्रोटेस्ट महज एक टूलकिट है।
अभिजीत मजूमदार नाम के वेरिफाइड ट्विटर यूजर ने फोटो शेयर कर लिखा- मिशन टूलकिट पूरा हुआ। (अर्काइव)
वायरल फोटो को एक और वेरिफाइड ट्विटर यूजर गोपीनाथ एमएन ने शेयर कर लिखा- तथाकथित चैंपियन इस तरह एक्टिंग करते हुए ड्रामा क्रिएट कर रहे हैं। (अर्काइव)
अब जानते हैं सच क्या है
वायरल फोटो की असली तस्वीर भास्कर ने अपनी वेबसाइट पर रविवार को खबर के साथ पब्लिश की थी। इस तस्वीर में रेसलर्स के चेहरे पर स्माइल नहीं बल्कि गंभीरता दिख रही है। ये तस्वीर रविवार की है, जब दिल्ली पुलिस ने नए संसद भवन के सामने महापंचायत करने जा रहे पहलवानों को हिरासत में लिया था।
पड़ताल के दौरान हमें वायरल फोटो से जुड़ा एक पोस्ट रेसलर बजरंग पूनिया के ट्विटर अकाउंट पर मिला। इस पोस्ट में बजरंग ने वायरल फोटो को फेक बताते हुए इसका खंडन किया। उन्होंने रियल फोटो भी शेयर किया। इस पोस्ट में उन्होंने लिखा- IT सेल वाले ये झूठी तस्वीर फैला रहे हैं। हम ये साफ कर देते हैं कि जो भी ये फर्जी तस्वीर पोस्ट करेगा, उसके खिलाफ शिकायत दर्ज की जाएगी।
बजरंग पूनिया के पोस्ट की रिप्लाई में गौतम कुमावत नाम के यूजर ने एक वीडियो शेयर किया है। इस वीडियो में गौतम ने बताया कि किस तरह एक ऐप की मदद से फेक फोटो बनाया गया है। यूजर ने वीडियो शेयर कर लिखा- ऐसे करते हैं ये लोग AI का दुरुपयोग। हमने गौतम से संपर्क करने की कोशिश की। उनसे बात होने पर खबर में अपडेट किया जाएगा।
साफ है कि सोशल मीडिया पर वायरल हो रही फोटो फेक है।
जानिए भाजपा सांसद बृजभूषण पर क्या आरोप हैं?
18 जनवरी को रेसलर्स विनेश फोगाट, साक्षी मलिक और बजरंग पूनिया ने दिल्ली के जंतर-मंतर पर धरना शुरू किया था। विनेश फोगाट ने रोते हुए आरोप लगाए थे कि फेडरेशन अध्यक्ष बृजभूषण शरण सिंह और कोच नेशनल कैंप में महिला रेसलर्स का यौन उत्पीड़न करते हैं। विनेश ने यह भी कहा कि बृजभूषण खिलाड़ियों के होटल में रुकते थे, जो नियमों के खिलाफ है। टोक्यो ओलिंपिक में हार के बाद WFI के अध्यक्ष ने मुझे खोटा सिक्का कहा।
